# Recueil général et complet des fabliaux des 13e et 14e siècles/CXLIII
### CXLIII DE L’OUE AU CHAPELEIN

1 Jadis avint d’un chapelein, Qui ne fu ne fous ne vilein : Mout ot à mengier et à boivre Sus la riviere de Suevre, 5Qui de poison est plenteïve. Le chapelein ot à non Ive, Por ce que ja ne se remue ; Une crasse oue avoit en mue ; C’est .I. oisel de prime vere. 10Or orrez ja con le provoire Fu bien servi de sa crasse oie, Com en avendra contrejoie. ﻿Li prestres a s’oue tuée ; Si a sa meschine mandée, 15Qui n’avoit pas la bouche amere. Il en ot fete sa commere Por coverture de la gent, Por ce qu’il la besoit sovent. Quant l’oe fu mout trés bien cuite, 20A grant loisir et sanz grant luite,
Li prestres a s’oe coverte ; Et le clerc a la sause fete Blanche et espesse et bien molue, Si que tot le cors l’en tressue : 25Sa part en a bien deservie, Mès li prestres ne doute mie Qu’il en face ses grenons bruire ; Einz s’en cuide mout bien deduire Et s’amie bien saouller. 30Mès en .C. muis de fol penser Nen a mie plein poing de sens, Que Salemon dist en son tens Qu’entre la bouche et la cuillier Avient sovent grant encombrier. 35﻿Li prestres a sa table mise, Et si a sa commere asise Sor .I. coisin et près du feu Por ce qu’el fust el plus beau leu, Et por ce qu’il veïst sa chiere 40L’avoit trete .I. petit ariere. Le prestre s’asist à la table. Einz qu’il eüst fet son saignacle, .I. mesage vint à la porte, Qui tiens noveles li aporte, 45Dont li prestre n’ot point de joie. Si dist au clerc : « Va, pren cele oie Et cel gastel et cel pichier. Et si t’en va en cel moustier ! » Le clerc fist son commandement, 50Puis retorna inellement,
Prist le henap et la toaille, Et le coutel qui soëf taille, Et puis referma l’us sor soi : Orpuet bien boivre, s’il a soi. 55Et le prestre si est levé ; A une huche en est aie : Li prestres a pris sa commere, En la huche qui iluec ere Inelement enz l’enferma, 60Et la clef o soi enporta ; Devant la porte en vint grant erre : « Qui est ila, » dist le proverre, « Qui si or hurtés durement ? — Sire, au prestre sui dant Climent, 65Qui unes lettres vos envoie. — Sire, se Deus m’otroit grant joie. Mout m’envoie lettres sovent Dès ce qu’il ot .I. poi de vent Du commandement son seignor ; 70Mout m’aime ore de grant amor : Je ne li sai gré de ceste oevre. » Le prestre le guichet li euvre, Prist la lettre, veille ou ne veille ; Et li clers tasta à l’oueille 75Qui mout avoit là à atendre. .............. Tot hors en a trenchié .I. membre ; Mès d’un trop bel barat s’amembre Que onques nul clerc ne fist tel. 80Il s’en monta desus l’autel ;
Au crucefiz a oint la bouche ; Si qu’à autre chose ne touche, La cuisse li mist el poing destre, Et fera ja acroire au prestre 85Que le crucefiz a mengiée L’oue et le gastel et l’ailliée, Et le vin du pichier beü. ﻿Atant le prestre est revenu, Qui du vallet s’est delivrez. 90Droit à la huche en est alez : Sa commere a tret de la huche. Atant li clerc s’escrie et huche : « Venez ça, tote bone gent ! » Li prestres va inellement 95Tot droit à l’uis, et cil li oevre : « Or esgardez, » dist il, « quel oevre ! Ne sai deable ou anemis S’est en nostre crucefiz mis, Car il a trestote mengiée 100L’oue et le gastel et l’ailliée Et le vin beü du plomé ; Mès ce ne fu pas à mon gré. Esgardez con il s’en fet cointes, Con il en a les barbes ointes : 105Bien a fet au prestre la moue ! » Or puet mengier le prestre s’oue Et fere soupes d’autre pein ; Si fu servi le chapelein.
* ↑ CXLIII. — De l’Oue au Chapelein, p. 46. Ce titre ne se trouve pas dans le manuscrit.
* ↑ Vers 4 — Il s’agit ici évidemment d’une des rivières qui portent le nom de Sèvre.
* ↑ 12 — * Com en ; ms., Com il en.
* ↑ 18 — * qu’il ; ms., qui.
* ↑ 32 — Ce passage des Proverbes de Salomon ne se retrouve pas dans Marcoul et Salomon (Méon, Nouveau Recueil, t. I, p. 416-436).
* ↑ 38 — * fust ; ms., fu.
* ↑ 43 — « la » manque au ms.
* ↑ 58 — * ere ; ms., iere.
* ↑ 74 — * tasta ; ms., taste.
* ↑ 76 — Le vers manque au ms.
* ↑ 80 — * Il ; ms., I.
* ↑ $^{et}$ 86 et 100 — * l’ailliée ; ms., l’aillie.